हमर देस म अइसे तो हर मनखे मन ल अलग अलग जाति म बाटे गए हे । कोकरो जाती बनाना या सिद्ध करना अतका सरल नइ हे। हमर देस म कुछ बिसेस नियम कानून हे जेकर तहत, कोनों के जाती बनाय ले पहिली ओकर दाई ददा पुरखा मन के जाती अउ ओकर रहे के छेत्र ठिकाना, खेत खलियान, पढ़ाई लिखई जइसन चीज के खोजबीन करे जाथे। ओकर बाद जाके जाती तियार होथे। अइसे तो जाति के नाव म किसीम किसीम के राजनीति होवत देखे हन संगी हो। पर आज जेकर उपर हमर देस के महान नेता मन राजनीति करत जाती बनात हे ये अउ कोनों नोहय हमर भगवान बीर बजरंग बली बर आय। तइहा के बेरा रमायन काल ले जउन बजरंग बली के पराक्रम के गाथा चले आय हे, जउन ह लंकापति रावन के लंका म आगी लाग दिस, वानर सेना ल लेके सेतु बनाइस, माता सीता के खोज खबर लाइस, अइसन राम भक्त बीर बजरंग बली ल आज के नेता मन जाति-पाती म बांधत छोरत हे। आज बजरंग बली ल कोनों नेता ह, खिलाड़ी-पहलवान कहत हे तव कोनों दलित तव कोनों ब्राम्हन तव कोनों जैन तव कोनों जाट कहत हे। धन्य हे हमर देस के नेता मनखेमन के धरम करम राजनीति। अइसे तो नेता मन अपन बयान बाजी म रोज लड़त झगड़त हे अउ कभू कभू एकरे कारन देस म दंगा भड़क जावत हे । टीवी म न्यूज़ लगाते साथ सबले पहली नेता मन के चीहरे चिलाय के आवाज सुनाई देथे, कुछ न कुछ गोठ बात बर मुये मुह म लड़त रइथे। आज नेतामन कुछू अउ मुद्दा नई पाईस तव बजरंग बली के जाती बताय म अड़ गेहे। एक ठेठरा नेता बताय (बयान दे) पाय रइथे के दुसरिया ह तको झपा जावथे, अइसे करत-करत कई झन ठेठरा कूद पड़थे। बह रे हमर देस के नेता, भले भगवान बजरंग बली के रोज पूजा पाठ नई करत होहय, हनुमान चालीसा नई पढ़त होहय पर जाती बताय म अपन ले अपन आघू। जाती-पाती बताय म कुछू नई मिलय नेता जी मन हो। राम नाम के जाप करव नितो, अहि राम नाम कहत तुमनला (देह ल) तुंहर आखरी ठिकाना म पहुंचा दिए जाहि कोनों दिन । जउन नेता मन ओला आज जाती - पाती म बांधत हे , ओला ओकर करनी के फल कोनों न कोनों तरीका ले जरूर देहय भगवान ह ।
शुभम शर्मा मुंगेली
hne_Deva awa_Deva